Author: user
Last saved by: agenda0
Company: ineko

Predkladacia správa

Audit súladu činností a financovania ústredných orgánov štátnej správy a organizácií v ich pôsobnosti, ktorý vláda schválila v auguste roku 2000 odporúčal prenos priamych aj nepriamych dotácií pri všetkých trhových aktivitách na objednávateľov alebo ich odbúranie. Základným východiskom pre naplnenie tohto zámeru mal byť návrh realizácie systému prideľovania dotácií objednávateľom, ktorý mal podľa bodu C.30 uznesenia č. 694/2000 predložiť podpredseda vlády pre ekonomiku.

Podľa úlohy C.6 toho istého uznesenia mali údaje potrebné pre spracovanie Návrhu predložiť jednotlivé ústredné orgány štátnej správy. Podpredseda vlády SR požiadal ministrov a vedúcich ostatných ústredných orgánov o poskytnutie údajov dvoma listami v októbri roku 2000 a vo februári 2001. V týchto listoch opakovane vysvetlil zmysel úlohy a určil štruktúru a rozsah požadovaných údajov.  V oboch prípadoch bola odozva nedostatočná, viaceré ústredné orgány neposkytli relevantné informácie pre vypracovanie komplexného návrhu zmien v prideľovaní dotácií. 

Predkladaný materiál obsahuje okrem návrhu na zrušenie úlohy C.30 uznesenia vlády č. 694/2000 aj návrh ďalšieho postupu, ktorý umožní splniť ciele obsiahnuté v úlohe C.30. Východiskom bude Návrh opatrení v oblasti zavedenia nákladových a cenových kalkulácií pri všetkých trhových tovaroch a službách poskytovaných orgánmi štátnej a Návrh opatrení v oblasti zhodnocovania majetku štátu v správe organizácií realizujúcich „trhové“ aktivity, ktoré pripravuje podľa bodov C.35 a C.41 toho istého uznesenia ministerka financií v spolupráci s podpredsedom vlády pre ekonomiku. Oba tieto návrhy vytvoria predpoklad pre identifikáciu trhových aktivít vykonávaných v ústredných orgánoch štátnej správy, čím sa umožní aj spracovanie návrhu realizácie systému prideľovania dotácií objednávateľom. Túto úlohu ukladá návrh uznesenia podpredsedovi vlády pre ekonomiku.